Predkladacia správa
 
 Program PHARE bol zriadený nariadením Rady č. 3906/1989/ES s cieľom poskytnúť všeobecnú pomoc kandidátskym krajinám pri príprave na ich vstup do Európskej únie. Zásady programu vychádzajú z Partnerstva pre vstup a z Národného programu na prijatie acquis communautaire. V plánovacom období 2000-2006 sa program PHARE zameriava na dve hlavné priority: budovanie inštitúcií a investície. Systém implementácie programu PHARE v Slovenskej republike bol schválený uznesením vlády SR č. 656/1999 k smernici k príprave a realizácii programu PHARE v SR na obdobie 2000-2006.
 
Uznesením vlády SR č. 1164/2001 zo dňa13.12.2001 boli schválené Pokyny pre hospodárenie s finančnými prostriedkami pri realizácii programu PHARE (ďalej len „Pokyny“).
 
Cieľom Pokynov bolo definovať kompetencie jednotlivých subjektov pri hospodárení s finančnými prostriedkami pri realizácii programu PHARE v Slovenskej republike a zabezpečiť jednotný, účinný a koordinovaný postup pri hospodárení s finančnými prostriedkami pri realizácii programu PHARE a pri zabezpečovaní financovania jednotlivých projektov v rámci programu PHARE.
 
Pokynmi nie sú dotknuté povinnosti jednotlivých subjektov vyplývajúce z medzinárodných zmlúv a legislatívy SR.
 
Pokyny schválené uznesením vlády SR č. 1164/2001 predstavovali právny základ pre umožnenie implementácie projektov programu PHARE. Zmeny v príslušných právnych predpisoch ES (novelizácia Praktickej príručky o kontraktačných procedúrach PHARE, ISPA a SAPARD, prijatie Memoranda o princípoch spolufinancovania projektov v rámci programu PHARE, schválenie rozšíreného decentralizovaného implementačného systém EDIS – sprievodca pre kontrolu a hodnotenie, vypracovaný Generálnym riaditeľstvo EK pre rozšírenie ), zriadenie Prechodného fondu (Transition Facility ako nástupcu PHARE programu po vstupe SR do EÚ) a zmeny v národnej legislatíve (novelizácia zákona o rozpočtových pravidlách, novelizácia zákona o verejnom obstarávaní atď.)  sa stali podnetom pre zmenu pôvodne navrhnutých Pokynov, ktoré z právneho hľadiska v súčasnej forme nie je možné aplikovať  pri implementácii projektov v rámci programu PHARE.
 
Zmeny v Pokynoch zohľadňujú príslušnú legislatívu SR a ES rovnako, ako aj praktické skúsenosti subjektov zapojených do implementácie projektov v rámci programu PHARE. 
 
Vstupom do platnosti a účinnosti  Pokynov pre hospodárenie s finančnými prostriedkami pri realizácii programu PHARE a prechodného fondu – Transition Facility sa v plnej miere ruší uznesenie vlády č. 1164/2001 zo dňa 13.12.2001, ktorým boli schválené v súčasnosti platné Pokyny pre hospodárenie s finančnými prostriedkami pri realizácii programu PHARE.
 
Predkladaný materiál nemá finančný, ekonomický, environmentálny vplyv ani vplyv na zamestnanosť.